Salutem plurimam et sincerissimum mutue dileccionis affectum. Reverende pater, literas vestras accepimus, quas per fidelem vestrum misistis deuotam intencionem vestram de institucione mense communis continentes etc. Salubris erit, reverende pater, huiusmodi ordinacio pro clero, quatenus qui diuino mancipati sunt officio ac superflua sollicitudine ac precipue ab anxia cura domestica absolutj, liberius vacare diuinis et sue professionis vnusquisque valeat officium adimplere. Verum quod paternitas vestra tangit, si recte intelligimus, ut hec institucio pro toto clero ciuitatis fiat, videtur nobis admodum fore difficile. Vestra tamen sagax et circumspecta prudencia, que huius rei circumstancias magis nouit, poterit fortassis hoc ipsum vtiliter ordinare, ipso docente et dirigente, qui vobis misericorditer reliquum inspiravit. Verumtamen nulla ecclesia Noricane prouincie hanc tam latam ordinacionem mense communis in vsu habet, ut in ea totj clero alicuius loci sit prouisum, sed pro solis capitularibus et canonicis et quos voluerint ipsi, intuitu alicuius ministerii specialis in ecclecia uel mensa exhibitj, ad mensam suam admittere. Jn ciuitate siquidem Asloensi apud cathedralem ecclesiam sic instituta, ut prefertur, mensa communis habetur; est et alia in eadem ciuitate cummunis mensa apud ecclesiam gloriose virginis collegiatam et regalem, que quidem ob paucitatem personarum a cathedralibus discrepat ecclesiis. Cum enim illic sex tantum sint canonici et totidem vicarii seu chorales presbiteri, prelatum habentes prepositum, qui et cancellarius regni est, canonici huius loci duntaxat sollicitudinem mense gerunt ordine suo, ac completo sex annorum cursu ad primum ordo reuertitur, et sic ab origine seruatum est et hodie seruatur. Sed et chorales eorum memoratj in eadem mensa cum ipsis abspue sollicitudine aliqua aut procuratione mense pascuntur, habentes nichilominus et ipsi prebendas suas pro reliquis necessitatibus eorum. Hec, reuerende pater, inserimus, ut e multis reuerencia vestra eliciat quod magis accommodum fuerit, et ut bene et laudabiliter inceptum, operanto Deo, ad finem perducatur optatum. De hiis vero, que nobiscum habentur, ut de singulis reuerencia vestra informacionem aliqualem recipiat, jn scriptis articulatim redacta vestra reuerencie vna cum literis destinamus, eidem vestre reverende paternitati semper complacere et deceruire cupientes, quam in vtriusque hominis felici statu misericors dominus conseruare dignetur ad honorem et exaltacionem nominis sui sancti. Ex recidencia nostra Nidrosiensi jn vigilia beati Andree apostoli anno Dominj mcdxciij°, nostro sub secreto. Gautho, miseracione diuina archiepiscopus Nidrosiensis.